Таксама спадзяюся, што гэты арт-праект прыцягне ўвагу да праблемы малых архітэктурных формаў у гарадскім асяроддзі. Ёсць такая праблема і ў малых паселішчах, і ў вялікіх гарадах, і ў сталіцы. Сёе-тое, канешне ж, робіцца. Некаторыя распрацоўкі і рэалізаваныя праекты не сорамна на міжнародных архітэктурных форумах прадставіць. Але нават буйныя архітэктурныя комплексы, як збудаваныя апошнім часам, так і тыя, што маюць доўгую гісторыю, шмат губляюць у выразнасці з прычыны недастатковай насычанасці прылеглай прасторы адмысловай функцыянальнай эстэтыкай. Менавіта малыя архітэктурныя формы, што аздабляюць “першы паверх” гарадскога асяроддзя, робяць утульнымі вуліцы, плошчы, скверы.